Дица тIамур кьуна. Огь гьес тIамур кодоб кколеб букIараб гIадатго, ругьунго, эбелалъ лъимер гIадин. Гьебали шиб!.. Биччан танаха гьес дир рагIабазда цо бакъан, ва дида гьебсагIат лъана киса ва щив гьевали. Лъана, амма бакъаналъ, гьесул хIасратаб, гучаб гьаракьалъ пана гьавурав дун гьакIкIан хаган хутIун вукIана. Дир къуват букIинчIо гьесда къвал базе. Гьединаб гьаракь-бакъаналъул кочIохъан дида киданиги рагIун вукIинчIо. Гьесул мацIалда дир рагIабазул цIияб хIасрат, цIияб хIайранлъи лъугьунеб букIана. Дида кколаан гьагъадин лъикI хъвалеб батиларин дицаян. Бугониги цо хинаб чIухIиялъ букIана ракI нечезабулеб.